钦定古今图书集成/明伦汇编/官常典/第097卷 > 镐厉王永中
## 钦定古今图书集成/明伦汇编/官常典/第097卷 > 镐厉王永中

按《金史世宗诸子传》，“世宗昭德皇后生显宗，赵王孰
辇、越王斜鲁，元妃张氏生镐王永中，越王永功，元妃
李氏生郑王永蹈，卫绍王永济、潞王永德，昭仪梁氏
生豫王永成，才人石抹氏生夔王永升，孰辇、斜鲁皆
早卒。”按本传，“镐王永中本名实鲁剌，又名万僧。大
定元年封许王，五年判大兴尹，七年进封越王，十一
年”进封赵王。十三年，拜枢密使。十九年，子石古乃加
光禄大夫。是岁，改葬明德皇后于坤厚陵，永中母元
妃张氏陪葬。十一月庚申，自磐宁宫发引。永中以元
妃柩先发，使执黄伞者前导。俄顷，皇后柩出磐宁宫，
显宗徒跣，少府监张仅言呼执黄伞者，不应。既葬，仅
言欲奏其事，显宗解之曰：“是何足挍哉？或伞人误耳。”
仅言乃止。二十一年，改判大宗正事，永中不悦。显宗
劝之曰：“宗正之职，自亲及疏，自近及远，此亲贤之任
也。且皇子之贵，岂以官职闲剧为计邪？”永中乃喜。二
十四年，世宗幸上京，显宗居守，并留永中。显宗先遣
章宗、宣宗奉表问起居于上京，既而遣永中子光禄
大夫石古乃奉表，世宗喜谓豫国公主曰：“皇太子孝
德天成，先遣二子，继遣此子。兄弟之际，相友爱如此
也。”二十五年六月，世宗在天平山好水川清暑。显宗
薨于中都，诏曹王永功视章宗，召永中赴行在。是岁，
与章宗及永功等并加开府仪同三司。二十六年，复
为枢密使。是岁，世宗赐诸孙名石古乃曰瑜，神土门
曰璋，阿思懑曰“𤣱”，阿离合懑曰“瑑。”二十七年𤣱，年十
五以上，加奉国上将军。章宗即位，起复判西京留守，
进封汉王，与诸弟各赐金五百两、银五千两、钱二千
贯、重币三百端、绢二千匹，再赐永中修公廨钱三百
万，特加石古乃银青荣禄大夫，阿离合懑奉国上将
军。明昌二年正月辛酉，孝懿皇后崩，判真定府事吴
王永成、判定武军节度使。隋王永升奔丧后期，各罚
俸一月，杖其长史五十。永中适有寒疾，不能至。上怒，
颇意诸王有轻慢心，遣使责永中曰：“已近公除，亦不
须来。”二月丙戌，禫祭，永中始至入临。辛卯，始克行烧
饭礼。壬辰，永中及诸王朝辞，赐遗留物，礼遇虽在，而
嫌忌自此始矣。四月，进封并王。三年，判平阳府事，进
封镐王。初置王傅、府尉官，名为官属，实检制之也。府
尉希望风旨，过为苛细，永中自以世宗长子，且老矣，
动有掣制，情思不堪，殊郁郁，乃表乞闲居，诏不许。四
年，郑王永蹈以谋逆诛，增置诸王司马一员，检察门
户，出入球猎游宴，皆有制限，家人出入，皆有禁防。河
东提刑判官把里海坐私谒永中，杖一百，解职。前近
侍局副使裴满可孙尝受永中请托，为石古乃求除
官，可孙已改同知西京留守，犹坐免。故尚书右丞张
汝弼，永中母舅也。汝弼妻高陀斡自大定间画永中
母像，奉之甚谨，挟左道为永中求福，希觊非望。明昌
五年，高陀斡坐诅祝诛，上疑事在永中，未有以发也。
会镐王傅尉奏永中第四子阿离合懑因防禁严密，
语涉不道，诏同签大睦亲府事。御史中丞孙即康
鞫问，并求得第二子神徒门，所撰词曲有不逊语。家
奴德哥首永中尝与侍妾瑞雪言：“我得天下，子为大王，以尔为妃。”诏遣官覆按，状同，再遣礼部尚书张𬀩、
兵部侍郎乌古论庆裔覆之。上谓宰臣曰：“镐王祇以
语言得罪，与永蹈罪异。”参知政事马琪曰：“永中与永
蹈罪状虽异，人臣无将则一也。”上曰：“大王何故辄出
此言？”左丞相清臣曰：“素有妄想之心也。”诏以永中罪
状宣示，百官杂议，五品以下附奏，四品以上入对便
殿，皆曰：“请论如律。”惟宫籍监丞卢利用乞贷其死。诏
赐永中死神徒门，阿离合懑等皆弃市。敕有司用国
公礼收葬永中，平阳府监护，官给葬具，妻子威州安
置。泰和七年，诏复永中王爵，赐谥曰厉，敕石古乃于
威州择地，以礼改葬，岁时祭奠。贞祐二年，诏徙永中
妻子石古乃等郑州安置。贞祐三年，太康县人刘全
尝为盗，亡入卫真界，诡称“爱王。”所谓“爱王”，指石古乃。
石古乃实未尝有王封，小人妄以此目之。刘全欲为
乱，因假托以惑众，诱王氏女为妻，且言其子方聚兵
河北，东平人李宁居嵩山，有妖术。全同县人时温称
宁可论大事，乃使《范元书》《伪号》召之。宁至，推为国师，
议僭立。事觉，全温、宁皆伏诛。贞祐四年，潼关破，徙永
中子孙于南京。兴定二年，亳州谯县人孙学究私造
妖言云：“爱王终当奋发，今匿迹民间，自号刘二、卫真。”
百姓王深等皆信以为诚，然有刘二者“出而当之，遣
欧荣辈结构逆党，市兵仗，大署旌旗，谋僭立。事觉，诛
死者五十二人，缘坐者六十馀人。永中子孙禁锢”，自
明昌至于正大末，几四十年。天兴初，诏弛禁锢，未几，
南京亦不守云。〈《字典》无此字。〉